**АРДЧИЛСАН ХУВЬСГАЛЫН АНХДАГЧДАД ТӨРӨӨС ТУСЛАМЖ,**

**ХӨНГӨЛӨЛТ ҮЗҮҮЛЭХ ТУХАЙ ХУУЛИЙН ТӨСЛИЙН**

 **ХЭЛЭЛЦҮҮЛГИЙН ТАЙЛАН**

Улсын Их Хурлын гишүүн С.Эрдэнэ Ардчилсан хувьсгалын үйл хэрэгт манлайлан оролцож, зохион байгуулалцаж явсан, Ардчилсан Монгол Улсын үндэс, олон намын тогтолцооны үндэс суурийг тавьж, хүний эрхийг дээдэлсэн, ардчилсан сонгууль явуулах, хэлмэгдэгсдийг цагаатгах, хэвлэлийн эрх чөлөөг баталгаатай болгох, иргэд өмчтэй байх зэрэг олон эрхийг нээж Монгол улс ардчиллын замаар замнах үндэс суурийг тавьсан ардчилсан анхдагчдын гавьяаг төр үнэлж, бодлогоор дэмжиж, зохих хэмжээний тусламж, хөнгөлөлт үзүүлэх шаардлагатай гэж үзэн хуулийн төсөл санаачлан уг төслийн хэлэлцүүлгийг 2017 оны 9 дүгээр сарын 25-ны өдөр Төрийн ордны Иргэний танхимд зохион байгуулсан.

Хэлэлцүүлэгт УИХ-ын гишүүн С.Эрдэнэ, УИХ дахь Ардчилсан намын бүлгийн ажлын албаны дарга Д.Золжаргал, МоАХ, Ардчилсан социалист хөдөлгөөн, Шинэ дэвшилтэд холбоо, Монголын оюутны холбоог үүсгэн байгуулалцаж явсан гишүүд, зохицуулагчид болон хуульчид оролцож өөрсдийн санал бодлоо илэрхийлсэн.

 Хэлэлцүүлгийг нээж УИХ-ын гишүүн С.Эрдэнэ үг хэлж, хуулийн төслийн талаар товч танилцуулга хийсэн. Түүнчлэн Монголын Ардчилсан Холбооны анхдагч Д.Сүхбаатар, Ардчилсан Социалист Хөдөлгөөний анхдагч Ш.Жаргалсайхан, Шинэ Дэвшил Холбооны анхдагч Ш.Шагдарсүрэн нар үг хэлж, хуулийн төслийн талаар санал, бодлоо илрэхийлсэн.

 Хуулийн төслийн танилцуулгын дараа хэлэлцүүлэг өрнүүлж 27 иргэн саналаа амаараа, 3 иргэн бичгээр илэрхийллээ.

 Хэлэлцүүлэгт оролцогчид дараах саналыг гаргав:

 1. Оролцогч Хадбаатар: Хуулийн төслийг бүхэлд нь дэмжиж байна. Гэхдээ хуулийн төслийн 5 дугаар зүйлд Ардчилсан хувьсгалын анхдагчид нэг өрөө байр өгөх гэдгийг 2 өрөө байр болгох саналтай байна.

 2. Оролцогч Баянмандах: Ийм сайхан хуулийн төсөл боловсруулсан УИХ-ын гишүүн С.Эрдэнэд баярлалаа. Хуулийн төслийг нэн яаралтай өргөн барьж батлуулах нь зүйтэй байна. Намын бодлого одоо л сайн болсон, сайхан хэрэгжиж байна. Хуулийн төслийг хэлэлцүүлэхийг битгий хойш нь тавь гэдгийг хэлмээр байна.

 3. Оролцогч С.Отгонбаяр: Хуулийн төслийг үг, үсэг, утга найрууллагыг дахин сайн нягтлаарай. Нийгмийн халамж давхцахаад байх шиг байна. Ахмад дайчдад Ерөнхийлөгчийн зарилгаар орон сууц олгож байсан.

 4. Оролцогч Алтансүх: Орон сууцны нөхцлийг сайжруулах хэрэгтэй байна. Ардчилсан хувьсгалын анхдагч, зүтгэлтэн гэдэг хоёроо сайн зааглаарай. Ардчилсан хувьсгалын үйл хэрэг, үзэл санаанаасаа уравсан нөхдүүдийг энэ хуульд хамруулахгүй хасах хэрэгтэй.

 5. Оролцогч Очирсүх: 1990 оны үйл явц хувьсгал мөн үү? Ардын хувьсгалын гавьяаг үнэлэх хэрэгтэй. Хуулийн төслийг бүхэлд нь дэмжиж байна.

 6. Оролцогч Иргэн Баасандаш: Хуулийн төслийг өргөн мэдүүлэхээ 2020 он хүртэл хүлээх хэрэггүй яаралтай өргөн барих хэрэгтэй байна.

 7. Оролцогч Хандсүрэн: Хуулийн төслийг дэмжиж байна. Энэ хуулийг эрх баригчид одоо дэмжихгүй байх. Гэхдээ энэ баригчид дунд манай ардчилсан хувьсгалын анхдагч гишүүд байгаа тул дэмжих байх. Офшор данстай төрийн өндөр албан тушаалтнуудыг мөнгийг эх орондоо оруулж ирээд ардчилсан хувьсгалын анхдагчдын орон сууцны асуудлыг шийдэх боломжтой.

 8. Оролцогч Мандат: Хуулийн төслийг дэмжиж байна. Хуулийн төслийн 5 дахь хэсэгт заасан хөнглөлтийг нэмэх хэрэгтэй. Мөн 1 өрөө орон сууц гэдгийг 2 өрөө орон сууц болгох шаардлгатай.

 9. Оролцогч Цоодол: Хуулийн төсөл маш сайн төсөл болсон байна. Хугацаа хүлээх шаардлаггүй өргөн барих хэрэгтэй байна.

 10. Оролцогч Надмид: Хуулийн төсөл сайн болсон байна. Манайхан 2 өрөө орон сууц болгох санал гаргаад байх шиг байна. Ингэх хэрэггүй байх 1 өрөө гэдгээрээ байсан дээр. Мөн 3 холбоо гишүүдийнхээ нэрсийг тодруулж, баталгаажуулж байх нь чухал байна. Тэгэхгүй бол хэн дуртай нь би анхдагч гээд гарч ирэх байх.

 11. Оролцогч Анхтуяа: 5 дугаар сарын 1-ний өдрөөс өмнө гэсэн хугацааг эргэж сайн харах хэрэгтэй. Хугацааг нь нарийн тогтоох хэрэгтэй шүү. Хуулийн төслийг дэмжиж байна.

 12. Оролцогч Алтаншанд: Хуулийн төслийг дэмжиж байна. Хуулийн төсөлд Ардчилсан хувьсгалын анхдагч гээд шууд заах нь зөв шүү.

 13. Оролцогч Нэргүй: Хуулийн төслийг дэмжиж байгаа. Харин энэ 5 дугаар сарын 1 гэсэн хугацааг 4 дүгээр сарын 27 гэж тогтоох хэрэгтэй. Мөн 2020 оныг хүлээлгүй одоо өргөн барих нь зүйтэй гэсэн саналтай байна.

 14. Оролцогч Хишигбат: Хуулийн төслийг агуулгын хувьд дэмжиж байна. 1989 оны Цагаан морин жил хувьсгал мөн гэдгийг тодорхойлох, хугацааг 1 сарын 13-ны өдрөөр тасалбар болгох, Анхдагч, үүсгэн байгуулагч, зүтгэлтэн гэдгийг нэг мөр ойлголттой болох хэрэгтэй.

 15. Оролцогч Магсар: Хууль санаачлагчид баярлалаа. Хуулийн төсөлд хамрагдах хүрээ нь тодорхой бус байна. Баримтлах бичиг баримт байгаа. 3 холбоо нам болж Улсын дээд шүүхэд бүртгүүлсэн. Хамрах хүрээг Улсын дээд шүүхэд бүртгүүлсэн намын гишүүдийг л хамруулах хэрэгтэй.

 16. Оролцогч Оюун: Хуулийн төслийг дэмжиж байна. Гэхдээ энд заасан хөдлөшгүй нотлох баримт гэж юуг ойлгох вэ гэдгээ тодруулах , энэ хуулийг дагаж мөрдөх журам гаргах хэрэгтэй байна.

 17. Оролцогч Оюунчимэг: Хуулийн төсөл зөв болсон байна. Гэхдээ энэ анхдагч гэж хэнийг ойлгох талаар хугацаагаа наашлуулах хэрэгтэй байна. Өлсөглөн зарлаж байсан 2 дугаар сарын 18 хүртэл болгох нь шударга болно.

 18. Оролцогч Энхтуяа: Үндэслэл дээр 1990 оны гэж тодотгох нь зөв. Хуулийн төслийн 5 дугаар зүйлийн 5.2.5 дээр шууд нэг өрөө гэж заах, мөн анхдагчдад зориулсан сан байгуулбал ямар вэ? маш олон хүнд өвчтэй анхдагч байнаа. Хуулийн төсөл зөв зүйтэй хууль болжээ.

 19. Оролцогч Жаргалсайхан: Өнөөдөр бидний маш бахархалт өдөр байна. Энэ сайхан хуулийн төсөл санаачлан хэлэлцүүлж байгаад баярлаж байна. Хуулийн төслийг дэмжиж байна. Хуульд хамрагдах хүмүүсийг шууд тодорхой заах хэрэгтэй.

 20. Оролцогч Цэцэгмаа: С.Эрдэнэ даргад баярлалаа. Бид түүхэн үүргээ гүйцэтгэсэн, амь бие, эрүүл мэнд, ар гэрээ золиослон байж зүтгэж өнөөдрийн ардчилсан улсын үндсийг тавьсан. Хугацааны хувьд хавтгайруулж болохгүй 2 дугаар сарын 18 хүртэл авах нь зөв, Анхдагч гэх тодорхойлолтыг тухайн үед хамт зүтгэж явсан 5 нөхдөөс нь авах нь зөв гэж бодож байна.

 21. Оролцогч Жаргалсайхан. Хуулийг дэмжиж байна. Хугацааг зөв, сайн тодорхойлох хэрэгтэй. Өөрийн ар гэр, амьдрал ахуй, ажил хамаг зүйлээ золиослон зүтгэсэн хүмүүс л хамрагдах ёстой.

 22. Оролцогч Батбилэг: Хугацааг 4 сарын 27 гэдгээр тодорхойлох нь зөв гэж бодож байна. Ардчилсан хувьсгал, Анхдагч гэдгээ сайн ойлгох нь чухал. Хуулийн төслийг дэмжиж байна. Бид ажлаасаа халагдаад л хүмүүст нүд үзүүрлэгдээд л зүтгэж байсан.

 23. Оролцогч Мөнхсаруул: Хуулийн төслийг дэмжиж байна. Их олон хүн гомдоох вий, Хугацааг сайн бодох хэрэгтэй 4 сарын 27 гэдгээр авах тэрнээс урагшлуулах хэрэггүй. Хэн ч Ардчилал гэж ойлгохгүй, бүгд л даргаасаа айж, ажлаасаа халагдахаас айж байхад бид яаж зүтгэж байлаа.

 24. Оролцогч Оюун: Хуулийн төслийг бүхэлд нь дэмжиж байгаа. Хамрагдах хугацааг сайн тодорхойлохгүй бол гэнэт баахан Анхдагч олшрох вий, Бас жинхэнэ анхдагч нь орхигдох вий анхаарах хэрэгтэй шүү.

 25. Оролцогч Цолмон: Хуулийн төслийг дэмжиж байгаа. Хугацааг 4 сарын 27-ны өдрөөс урагшлуулж, хойшлуулж хэрэггүй. Үг, найрууллагыг нь анхаараарай.

 26. Оролцогч Хурцбилэг: Хуулийн төслийг дэмжиж байгаа. Гэхдээ бид түүхчдээр Ардчилсан хувьсгал гэдгээ тодорхойлуулчмаар байна. Тэгвэл бидний яриад байгаа цаг хугацааг түүхчид тодорхойлоод өгнө. Хуулийн төслийн 5 дугаар зүйлд заасан тэр нэг өрөө байрны хувьд мкв-р тооцох нь зөв гэж бодож байна. Тухайлбал 50 мкв-аар тогтоох нь зөв гэсэн саналтай байна.

 27. Оролцогч Майнбаяр: Хуулийн төслийг дэмжиж байна. Хугацаа ярьж байгаа бол 4 сарын 27 гэдэг нь зөв шүү. Судлаачид зөндөө хэлсэн, ярьсан, тэд нар энэ талаар ярьдаггүй юмаа. 20 жилийн ойгоор төв музейд үзмэр танхим байгуулахад хүлээн зөвшөөрсөн. Энэ чинь л түүх.

 Протокол хөтөлсөн:

УИХ дахь Ардчилсан намын бүлгийн

 ажлын албаны референт Л.Дэлгэрмаа

**АРДЧИЛСАН ХУВЬСГАЛЫН АНХДАГЧДАД ТӨРӨӨС ТУСЛАМЖ,**

**ХӨНГӨЛӨЛТ ҮЗҮҮЛЭХ ТУХАЙ ХУУЛИЙН ТӨСЛИЙН**

**ХЭЛЭЛЦҮҮЛГЭЭР АВСАН САНАЛЫН ТОВЬЁОГ**

Хуулийн төслийн хэлэлцүүлгийн үед болон бичгээр ирсэн саналыг хуулийн төсөлд хэрхэн тусгагсан талаар дараах байдлаар товьёоглов.

|  |  |  |
| --- | --- | --- |
| **Д/Д** | **Хуулийн төсөлд оруулсан санал** | **Хуулийн төсөлд оруулаагүй санал** |
| 1 | Хуулийн төслийн 5 дугаар зүйлд Ардчилсан хувьсгалын анхдагчид нэг өрөө байр өгөх гэдгийг өрөөгөөр биш 50мкв байр гэх | Хуулийн төслийн 5 дугаар зүйлд Ардчилсан хувьсгалын анхдагчид нэг өрөө байр өгөх гэдгийг 2 өрөө байр болгох.  |
| 2 | Хэрэв Алдар цолтон ахмад настанд төрөөс нэмэгдэл, хөнгөлөлт олгох тухай хуульд хамрагдан төрөөс тусламж, хөнгөлөлт давхар авах тохиолдолд иргэн аль нэгийг сонгон хамрагдана. | Нийгмийн халамж давхцахаад байх шиг байна.  |
| 3 | Хуулийн төсөлд Ардчилсан хувьсгалын анхдагч гээд шууд заах нь зөв | Ардчилсан хувьсгалын анхдагч гэж хэнийг хэлэх гэдэг дээр хугацааг 1990 оны 5 дугаар сарын 1-ний өдрөөс өмнө гэсэн хугацааг эргэж сайн харах хэрэгтэй. Хугацааг нь нарийн тогтоох хэрэгтэй. |
| 4 | 1990 оны 4 дүгээр сарын 27-ны өдрөөс өмнө МоАХ, Ардчилсан социалист хөдөлгөөн, Шинэ дэвшилтэд холбоо, Монголын оюутны холбоог үүсгэн байгуулалцаж элссэн гишүүн, зохицуулагч болон идэвхи зүтгэлтэй оролцож явсан талаар хөдөлшгүй нотлох баримттай Монгол Улсын иргэн энэ хуульд хамрагдах эрхтэй. | Өлсөглөн зарлаж байсан 1990 оны 2 дугаар сарын 18 хүртэл хугацаагаар Ардчилсан хувьсгалын анхдагчийг тодорхойлох нь шударга болно. |